Skjelt ut av turgåer under leteaksjon
Søndag gjenopptok Røde Kors leteaksjonen etter en 53-åring fra Bodø som har vært savnet i Beiarfjellet i Nordland. Letaaksjonen ga intet resultat. Derimot fikk letemannskapene en mindre hyggelig mottakelse av en skiturist i området, skriver Avisa Nordland. En skigåer skal ha ropt ukvemsord og vist fingeren til letemannskapene. - Jeg må si det er veldig uverdig, ja - mangel på vanlig folkeskikk, sier områdekoordinator Bror Even Hemminghytt i Salten Røde Kors Hjelpskorps til VG Nett.Da Røde Kors' snøskuterpatrulje skulle returnere til basen for å etterfylle drivstoff søndag ettermiddag, kom de over et turfølge bestående av fire-fem personer med ski på beina. Én av disse skal ha nektet å flytte seg ut av skisporet for å slippe frem Røde Kors-patruljen. Vedkommende var angivelig irritert fordi han ikke ville bli presset ut i den dype nysnøen. Føreren av den ene snøskuteren, for øvrig en lokal politimann utenfor tjeneste, ville heller ikke kjøre utenom løypa. Nysnøen var mellom 60 og 70 centimeter dyp, og han fryktet skuteren kunne sette seg fast i nysnøen, og dermed forsinke letearbeidet.- Han (politimannen) kjørte i stedet helt inntil skigåeren, stoppet opp og ventet. Til slutt valgte vedkommende å gå ut av løypa, og det var da ordene falt. Han (skituristen) viste fingeren og hyttet med stavene, sier Hemminghytt. - Når man er ute og leiter etter personer slik vi var, synes vi at folk skal ha respekt for den jobben vi gjør. Alle vet hva slags jobb vi var ute på. Vi arbeidet 27 timer i strekk den første natta og dagen derpå, og cirka ni timer i dag.
Røde Kors-patruljen fant ikke mannen de lette etter i fjellet. I stedet fikk de kjeft av en irritert skiturist.